"Multe din joburile nou-create în ultimii ani, cum sunt cele din industria serviciilor de externalizare, nu sunt joburi de valoare adăugată mare, care necesită un nivel ridicat de specializare. Pentru a creşte numărul de salariaţi cu salarii mai mari, ar trebui să încercăm să atragem investiţii în domenii mai sofisticate. În afară de IT, unde în România există clar un hub puternic care a atras crearea de joburi foarte specializate, pe salarii mari, în rest, în alte domenii, acest lucru nu s-a întâmplat, iar asta se reflectă în salarii. În plus, tot pentru creşterea salariilor avem nevoie şi de creştere economică", explică Andreea Voinea, directorul executiv de resurse umane al BCR, cea mai mare bancă locală după active, care coordonează politicile de resurse umane pentru 7.300 de salariaţi.

În acest moment, mai mult de 3 milioane de salariaţi (65% din totalul de 4,7 milioane) au salarii nete de sub de 2.000 de lei pe lună, ceea ce înseamnă că sunt plătiţi sub nivelul actual al salariului mediu pe economie.

În categoria salariaţilor cu salarii sub 2.000 de lei net pe lună intră majoritatea angajaţilor din industrie, cei din sănătate, educaţie, comerţ, construcţii sau hoteluri şi restaurante, arată datele centralizate de ZF pe baza informaţiilor de la Ministerul Muncii şi de la Institutul Naţional de Statistică.